钦定古今图书集成/理学汇编/文学典/第119卷 > 《贾谊传赞》同前
## 钦定古今图书集成/理学汇编/文学典/第119卷 > 《贾谊传赞》同前

赞曰：“刘向称贾谊言三代与秦治乱之意，其论甚美，
通达国体，虽古之伊、管未能远过也。使时见用，功化
必盛，为庸臣所害，甚可悼痛。”追观孝文元默躬行以
移风俗，谊之所陈，略施行矣。及欲改定制度，以汉为
土德，色尚黄，数用五；及欲试属国，施五饵三表，以系
单于，其术固已疏矣。谊亦天年早终，虽不至公卿，未
“为不遇也。”凡所著述五十八篇，掇其切于世事者，著
于传云。